### NN 27/2017 (24.3.2017.), Odluka o porezima Grada Svetog Ivana Zeline

Grad Sveti Ivan Zelina

621

Na temelju članka 42., a u svezi s člankom 67. Zakona o lokalnim porezima (»Narodne novine«, br. 115/16), članka 16. Statuta Grada Svetog Ivana Zeline (»Zelinske novine« broj 8/01, 7/02, 10/04, 1/06 i 3/06 – pročišćeni tekst, 9/09 i 11/09 – pročišćeni tekst, 5/13 i 12/13 – pročišćeni tekst) te prethodne Suglasnosti ministra financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, br. 1/17) Gradsko vijeće Grada Svetog Ivana Zeline na 11. sjednici održanoj 9. ožujka 2017. godine donijelo je

ODLUKU

O POREZIMA GRADA SVETOG IVANA ZELINE

I. TEMELJNE ODREDBE

Članak 1.

Ovom se Odlukom propisuju vrste poreza koje uvodi Grad Sveti Ivan Zelina, visina stope poreza i nadležno tijelo za utvrđivanje i naplatu poreza.

II. VRSTE POREZA

Članak 2.

Grad Sveti Ivan Zelina uvodi sljedeće gradske poreze:

1. Prirez poreza na dohodak

2. Porez na potrošnju

3. Porez na kuće za odmor

4. Porez na korištenje javnih površina

5. Porez na nekretnine.

III. PRIREZ POREZU NA DOHODAK

Članak 3.

Prirez porezu na dohodak plaća se po stopi od 12%.

IV. POREZ NA POTROŠNJU

Članak 4.

Porez na potrošnju plaća se po stopi od 3%.

V. POREZ NA KUĆE ZA ODMOR

Članak 5.

Porez na kuće za odmor plaća se godišnje, i to:

– 12,00 kuna po četvornom metru korisne površine kuće za odmor izgrađene od čvrstih materijala;

– 8,00 kuna po jednom četvornom metru korisne površine kuće za odmor izgrađene od drvenog materijala.

VI. POREZ NA KORIŠTENJE JAVNIH POVRŠINA

Članak 6.

Javnom površinom u smislu ove Odluke smatraju se ulice, trgo­vi, parkovi i slične površine.

Članak 7.

Porez na korištenje javnih površina obračunava se i plaća po stopi od 20% na iznos ugovorene naknade koja se plaća na korištenje javnih površina.

Članak 8.

Porez na korištenje javnih površina obveznik je dužan platiti u roku od 15 dana od dana dostave rješenja o utvrđivanju toga poreza.

VII. NADLEŽNO TIJELO ZA UTVRĐIVANJE I NAPLATU POREZA

Članak 9.

Poslovi utvrđivanja, evidentiranja, nadzora, naplate i ovrhe gradskih poreza (porez na potrošnju, porez na kuće za odmor i porez na korištenje javnih površina) prenose se u cijelosti na Ministarstvo financija, Poreznu upravu.

Članak 10.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu koja pripada Poreznoj upravi, u visini od 5% od ukupno naplaćenih prihoda, obračuna i uplati u Državni proračun i to do zadnjeg dana u mjesecu za protekli mjesec.

VIII. PRIJELAZNE I ZAVRŠNE ODREDBE

Članak 11.

Odredbe članka 5. i članka 9. u dijelu poreza na kuće za odmor ove Odluke prestaju važiti 1. siječnja 2018. godine.

Članak 12.

Sva pitanja vezana uz porez na nekretnine utvrdit će se posebnom odlukom Gradskog vijeća Grada Svetog Ivana Zeline sukladno Zakonu o lokalnim porezima.

Članak 13.

Na sve što nije uređeno ovom Odlukom primjenjuju se odredbe Zakona o lokalnim porezima.

Članak 14.

Danom stupanja na snagu ove Odluke prestaju važiti Odluka o porezima Grada Svetog Ivana Zeline (»Zelinske novine«, br. 09/11, 14/12) i Odluka o prirezu poreza na dohodak (»Zelinske novine«, br. 4/02, 12/08, 9/11 i 2/14).

Članak 15.

Ova Odluka objavit će se u »Narodnim novinama« i »Zelinskim novinama« službenom glasilu Grada Svetog Ivana Zeline.

Ova Odluka stupa na snagu 1. travnja 2017. godine, osim odredbi o prirezu poreza na dohodak koje stupaju na snagu prvoga dana u mjesecu nakon mjeseca u kojem je ova Odluka objavljena u »Narodnim novinama«.

Klasa: 410-01/17-01/3
 Urbroj: 238/30-01/01-17-4
 Sveti Ivan Zelina, 9. ožujka 2017.

Predsjednik Gradskog vijeća
 Grada Svetog Ivana Zeline
 Dubravko Ponoš, dipl. ing. MBA, v. r.